recursal/SuperWikiNEXT-32B huggingface dataset:
גן חורף בבית מיידלטון, רובע אנפילד בלונדון, אנגליה
**גן חורף** הוא סוג של מבנה מזוגג המשמש כגן במהלך החורף, עבור גידול צמחים שאינם עמידים לקור.

אין לבלבל בין גן חורף לבין חממה, שהיא מבנה הממוקם מחוץ לבית ומיועד לגידול פנימי בלבד.

היסטוריה
--------

שורשיו של גן החורף מצויים בתקופה שבין המאה ה-17 עד ה-19, כאשר האצולה האירופית הייתה בונה חממות גדולות שיוכלו להכיל צמחים טרופיים וסובטרופיים, וישמשו כהרחבה של מרחב המחיה שלהם. רבים מהם היו מחוברים לארמונות הראשיים שלהם. גרסאות מוקדמות יותר של גני חורף נבנו עם חלונות גדולים וגג זכוכית, בדרך כלל בסגנון קלאסי או גותי. בעוד שבמאה ה-19 רבות מהחממות הללו היו עשויות מברזל וזכוכית מעוקלת. גני חורף לא היו מצויים רק בשטחים פרטיים, ורבים מהם נבנו עבור הציבור הרחב. גן החורף הציבורי הגדול הראשון נבנה בשנים 1842–1846 בריג'נטס פארק, ושימש לאירועי ערב, תערוכת פרחים גדולות ומפגשים חברתיים. גני חורף אחרים, כמו ארמון הבדולח שתוכנן על ידי האדריכל והגנן ג'וזף פקסטון (אנ'), נבנו במהרה ושימשו למגוון מטרות.

כיום
----

גן החורף בזמננו הוא בדרך כלל גן שנשתל כדי לייצר מזון, או לפחות כדי להישמר נטוע כלפי חוץ ולהתפתח לאיטו לאורך החורף, או גינה שצמחיה ישמשו כקישוט חי כל החורף. הנחת יסוד אחת באשר לגן החורף, באזורים בעלי אקלים ממוזג או קר יותר, היא שהצמחים אכן עשויים להפוך לרדומים כאשר השלג מכסה את הקרקע, אך יחזרו לצמוח בכל פעם שהשמש תחמם לפחות חלק מהצמח עד מעל לנקודת הקיפאון (שלג או לא), במיוחד באזורים שבהם כיסוי של הקרקע בשלג וטמפרטורות מתחת לאפס אינן קבועות במשך מספר חודשים ברצף.

חלק מגני החורף הפרטיים כיום הם הרחבה של הסלון בבית, שמפרידה בין הבית לחצר, ולעיתים הם משקיפים למרפסת. לפעמים אפילו, גני החורף בנויים בפטיו ומכוסים בגג זכוכית.

בין הירקות אשר בדרך כלל גדלים בגן חורף:

* זנים שונים של **כרוב** עמיד-לחורף
* גזעים עמידים-לחורף מסוימים של **ברוקולי**
* **שיפון חורף** גדל במקום בו תהיה גינת קיץ, על מנת להגן על הקרקע מעשבים שוטים, ולשמש כתוסף אדמה כאשר מעבדים אותו ישירות אל תוך האדמה באביב הבא.
* **סלק**
* **גזרים**
* **שום** – בצל, עירית וקרוביהם הם ירוקי-עד, אם כי חלקם עשויים למות בחזרה במהלך החורף ולהשתקם באביב.
* **אורגנו** (כולל **מיורם**) – ידוע בכך שבקושי שורד את החורף במקומות עד אזור עמידות 5.

ראו גם
------

* חממה
* אזור עמידות

קישורים חיצוניים
----------------

ויקישיתוף מדיה וקבצים בנושא **גן חורף** בוויקישיתוף
* Jonathan Glancey, "Underneath the arches", The Guardian, כתבה בנושא גן החורף הציבורי בעיר שפילד, ‏6 בינואר 2003

הערות שוליים
------------

1. ↑  Hix, John. The Glasshouse. Phaidon Press Limited. London. 1996.
2. ↑  Kohlmaier, Georg. Houses of Glass: A Nineteenth-Century Building Type. The MIT Press. Cambridge MA. 1991.
**מרדכי (מונדי) פיקר** (20 במרץ 1943 - 10 במאי 2020) היה כדורגלן ישראלי, מהבולטים בשחקני הפועל חיפה בשנות ה-60 של המאה ה-20.

ביוגרפיה
--------

מרדכי (מונדי) פיקר נולד בשנת 1943 בתוך מחנה ריכוז במוגילב, שבאוקראינה. לאחר שחרור המחנה על ידי הצבא האדום, משפחת פיקר עברה לצ'רנוביץ ובשנת 1951 עלתה לישראל והתיישבה בחיפה. מונדי שהיה ספורטאי מצטיין החל את דרכו ככדורגלן בגיל 13 במחלקת הנוער של הפועל חיפה. ב-1961 הוא זכה עם קבוצת הנוער באליפות מחוז הצפון. ב-1962 פיקר עלה לבוגרים, בעונה בה הפועל חיפה זכתה בגביע המדינה לראשונה בתולדותיה. בעונה שלאחר מכן המאמן מינדה יובנוביץ' הציב את פיקר בתפקיד הבלם. הוא תפס מקום של קבע בהרכב והתבלט בזריזותו, כושרו הגופני ומשחקו החכם. הוא חיפה על מידות גופו הצנומות עם מיקום נהדר ונודע כבלם שקשה מאוד לעבור אותו. בשנת 1964 הפועל חיפה הגיעה שוב לגמר הגביע אבל הפסידה למכבי תל אביב לאחר שלושה משחקים שבכולם פיקר שיחק בהרכב. בעונה שלאחר מכן הוא היה שותף לזכייה השנייה של הפועל חיפה בגביע המדינה לאחר ניצחון על שמשון תל אביב בגמר של 1966. בשנת 1967 פיקר רשם שתי הופעות במדי נבחרת ישראל. הוא היה אחד השחקנים הבולטים בעונה הכפולה 1966/68 שאותה סיימה הפועל חיפה במקום השלישי. ב-1968 הגיע לקבוצה המאמן מייק דה-יונג והסב את פיקר לתפקיד של קשר, כשיוחנן וולך הוצב כבלם במקומו. גם בתפקיד זה פיקר המשיך להצטיין והקבוצה סיימה במקום הרביעי. בעונה שלאחר מכן הוא היה ממובילי מאבק השחקנים שדרשו להשוות את המענקים לאלה שנהוגים בקבוצות אחרות. באותה עונה פיקר הצליח לשבור בצורת בת שישה משחקים של הקבוצה כשכבש שער ניצחון מול  מכבי פתח-תקוה. בתחילת  עונת 1971/72 פיקר נפצע ובהמשך נעדר בגלל חילוקי דעות עם ההנהלה. כשחזר לאימונים נותר על הספסל לאחר ששמעון צלקה תפס את מקומו בהרכב. בסיום אותה עונה פיקר עזב את הפועל חיפה לאחר עשר עונות בקבוצה הבוגרת.

ב-1972 פיקר עבר לשחק בהפועל קריית אתא בליגה ב' ועלה איתה לליגה א', שהייתה אז הליגה השנייה. ב-1976 הוא חזר לליגה הלאומית כשהצטרף לעולה החדשה הפועל עכו בגיל 33 והיה אחד השחקנים המבוגרים בליגה. לאחר פרישתו ב-1977 הוא אימן את הפועל קריית אתא ועלה איתה פעם נוספת לליגה א'. לאחר מכן פיקר אימן את הפועל תל חנן. במקביל הוא עבד בנמל חיפה, שם המשיך לשחק כדורגל בליגה למקומות עבודה. לאחר כ-40 שנה בנמל הוא פרש בתפקיד ניהולי.

מרדכי פיקר נפטר בשנת 2020 לאחר מחלה קשה. פיקר שהתאלמן מאשתו ב-1991 הותיר אחריו שלושה ילדים ושישה נכדים.

קישורים חיצוניים
----------------

* עמוד השחקן של מרדכי פיקר באתר ההתאחדות לכדורגל בישראל
* מרדכי פיקר באתר הוויקי של הפועל חיפה

הערות שוליים
------------

1. ↑  ספורט, שחקן הפועל חיפה לשעבר, מרדכי פיקר, הלך לעולמו, באתר ynet, 10 במאי 2020
כדור גולף ליד גומה
**כדור גולף** הוא כדור המשמש למשחק גולף.

לפי כללי המשחק, כדור גולף שוקל לא יותר מ-45.93 גרם ובעל קוטר של לא פחות מ-42.67 מ"מ. כדורי הגולף כפופים לבדיקה ואישור של ה-R&A (אנ') (לשעבר חלק ממועדון הגולף המלכותי העתיק של סנט אנדרוס (אנ') בסקוטלנד) ואיגוד הגולף של ארצות הברית (אנ') (USGA); כדורי גולף שלא עומדים בתקנות אינם יכולים לשמש בתחרויות.

כדורי עור

היסטוריה
--------

כדורי הגולף הראשונים היו כדורי עץ ששימשו בין המאה ה-14 למאה ה-17. כדורים אלה היו עשויים מעץ קשה כגון עץ אשור ונעשו על ידי נגרים עם הכלים של אותו הזמן. במאה ה-17 הוצג כדור העור שנוצר מנרתיק עור ממולא בנוצות ומצופה בצבע. יצירת כדור זה הייתה תהליך ארוך שדרש זמן רב, על כן הכדורים היו יקרים מאוד וכדור עלה בין 2 שילינג ל-5 שילינג, השווים לבין 10 ל-20 דולרים. לכדורים אלה היו כמה חסרונות: את הכדור היה קשה לעשות בצורה עגולה לחלוטין, ועל כן הכדור לא התגלגל באופן סדיר; כשהכדור נרטב מרחק הגלגול שלו קטן. אף על פי כן, כדורים אלה שימשו ככדורי הגולף הרשמיים עד המאה ה-19.

בשנת 1848 הכומר רוברט אדמס פטרסון (אנ') המציא כדור גומי שנעשה משרף מיובש. כדורים אלה היו נוחים וזולים יותר לייצור, והיו עגולים יותר ובעלי מבנה אווירודינמי יותר טוב. במהרה הפכו כדורי הגומי לכדורים המועדפים. התגלה כי כדורים מחוספסים יותר טובים, והומצא כדור שנודע בשם: "קוצים", כי הצורה על הכדור דומה לאטד. פריצת הדרך הבאה הייתה כשהומצא כדור הגולף המגולגל, שהיה גומי מגולגל עטוף. בשנות ה-60 הוצג גומי סינתטי חדש שהוכח כעמיד יותר לעטיפת כדורים.

בשנת 1967 חברת ספאלדינג (אנ') הייתה הראשונה ליצור כדור גולף מוצק. כיום, המפרט של כדור הגולף ממשיך להיות מנוהל על ידי הגופים השולטים של המשחק; R&A ואיגוד הגולף האמריקאי (USGA).

עיצוב
-----

בשנת 1905 מהנדס ויצרן אנגלי בשם ויליאם טיילור ערך בדיקה כדי לקבוע איזה משטח יוצר טיסה טובה יותר, ופיתח כדורים עם חריצים ברווח קבוע. באותו הזמן רווחו כדורים עם חריצים בצורת רשת וחריצים בצורת קוצים, אך עיצוב החריצים הפך לדומיננטי בשל העובדה שהוא עף יותר גבוה. בכדורים שנמכרים כיום יש בין 250 ל-450 חריצים, אך יש כדורים עם יותר מ-1,000 חריצים. כדורי הגולף נועדו להיות סימטריים ככל האפשר מאז מחלוקת שנבעה מפולרה (אנ'), כדור שיוצר בשנות ה-70 המאוחרות כלל חריצים רגילים בקו האמצע וחריצים רדודים במקומות אחרים, ונפסל על ידי USGA, שנאלצה בשנת 1985 לשלם 1,300 מיליון דולרים כפיצוי. כדורי הגולף בדרך כלל לבנים, אך גם זמינים בצבעים אחרים המסייעים במציאת כדור שנאבד. כדורים בדרך כלל מודפסים עם סמלים או מספרים כדי לזהותם עם שחקנים.

קישורים חיצוניים
----------------

ויקישיתוף מדיה וקבצים בנושא **כדור גולף** בוויקישיתוף
* The Science Behind Golf Balls
* A History of the Golf Ball
* Golfball guide
* מדע הגולף: מדוע לכדורי גולף יש גומות, סרטון באתר יוטיוב, 7 באוגוסט 2015

|  |  |
| --- | --- |
| בקרת זהויות עריכת הנתון בוויקינתונים | 
* GND: 1152085824

 |
**היפיקֶֶֶפּוּנְיֶה לוקאס פוֹהאמבה** (בכתב לטיני: **Hifikepunye Lucas Pohamba**; נולד ב-18 באוגוסט 1935 באוקאנגודי, אוהאנגוונה, אז אפריקה הדרום-מערבית) הוא פוליטיקאי נמיבי, שכיהן כנשיא נמיביה מ-21 במרץ 2005 ועד 21 במרץ 2015. בבחירות לנשיאות בסוף נובמבר 2009 הוא נבחר לקדנציה השנייה. פוהאמבה היה יושב ראש מפלגת סוואפו בשנים 2015-2007

ביוגרפיה
--------

היפיקפוניה פוהאמבה נולד ב-1935 במשפחה של בני אובמבו ביישוב אוקאנגודי באזור אוהאנגוונה בצפון אפריקה הדרום מערבית שהייתה אז שלטון מנדטורי של האיחוד הדרום-אפריקאי.
הוא למד בשנים 1954-1947 בבית הספר של המיסיון האנגליקני "Anglican Holy Cross" באונאמונאמה, בחבל אובמבולנד. בשנים 1960-1956 עבד כמזכיר במכרה נחושת בצומב. בגיל 24 בשנת 1959 הוא הצטרף למייסדיה של התנועה לשחרור סוואפו – ארגון העם של אפריקה הדרום-מערבית (South-West Africa People's Organisation – SWAPO) שנאבק בשלטון הכיבוש של דרום אפריקה. בגלל פעילותו הפוליטית נעצר על ידי המנהיגים המקומיים, נקשר בשלשלאות והוצלף בשוט בפומבי. נמלט אחר כך לרודזיה, אבל גורש משם בחזרה לאפריקה הדרום-מערבית. בהמשך נאסר בבית סוהר למשך 4 חודשים וקיבל מעצר בית לשנתיים.

### בגלות

בשנת 1961 נאלץ פוהאמבה לצאת לגלות. בשנים הבאות הוא שהה בטנזניה ובאנגולה. בשנים 1978-1964 ייצג את מפלגת סוואפו בארצות אפריקאיות שונות. בשנים 1982-1981 למד בימי השלטון הסובייטי בברית המועצות מדעי המדינה באוניברסיטת "הידידות בין העמים על שם פטריס לומומבנה" במוסקבה.

### לאחר שחרור ארצו

בשנים 1989-1975 מילא את תפקיד המזכיר של מפלגת סוואפו לעניינים פיננסיים.
אחרי שנמיביה השיגה את עצמאותה כיהן בשנים 1990-1989 כנציב לענייני בחירות וצורף על ידי הנשיא סאם נוג'ומה לממשלתו כשר הפנים (1995-1990), כשר תעשיית הדיג (1998-1995), כשר בלי תיק (2000-1998) וכשר לעניינים אגרריים (2005-2001). בנוסף שימש בשנים 2002-1997 כמזכיר כללי של מפלגת סוואפו השלטת ובשנים 2007-2002 כסגן יושב ראש המפלגה.

כשבשנת 2004 ביקש לפרוש מן החיים הפוליטיים ולהתמסר לחוות הבקר שלו, נענה לבקשת הנשיא נויומה והציג את מועמדותו לתפקיד הנשיא היורש. הוא נבחר עם 76.4% מקולות הבוחרים. בהמשך בשנת 2007 הוא ירש גם את תפקיד יושב ראש מפלגת סוואפו.

חיים אישיים
-----------

היפיקפוניה פוהאמבה נשוי משנת 1983 לפֶּּנֶהוּפּּיפוֹ לבית האשו, ולזוג שישה ילדים.

קישורים חיצוניים
----------------

ויקישיתוף מדיה וקבצים בנושא **היפיקפוניה פוהאמבה** בוויקישיתוף
* פרופיל הנשיא פוהאמבה באתר BBC, ב-27 בנובמבר 2009
* היפיקפוניה פוהאמבה, באתר אנציקלופדיה בריטניקה (באנגלית)

| נשיאי נמיביה |
| --- |
| 

|  |  |
| --- | --- |
| סם נוג'ומה • היפיקפוניה פוהאמבה • האגה גיינגוב | דגל נמיביה |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007431462605171
* GND: 106783382X
* ISNI: 0000 0000 5302 076X
* LCCN: nr2006015287
* SUDOC: 196276772
* VIAF: 34419121
* WorldCat: lccn-nr2006015287

 |
**מטיאס איקסטרם** (לעיתים נכתב בשגיאה **אקסטרום**; בשוודית: **Mattias Ekström**, נולד ב-14 ביולי 1978) הוא נהג מרוצים שוודי. מתחרה באליפות גרמניה למכוניות תיור (DTM) מאז שנת 2001 עם קבוצת אאודי. במהלך השנים זכה פעמיים באליפות. בנוסף, זכה פעם האחת באליפות העולם בראלי-קרוס וניצח שלוש פעמים במרוץ האלופים.

קריירת מרוצים
-------------

איקסטרם, יליד שוודיה, זכה בשנת 1999 באליפות שוודיה למכוניות תיור. בשנת 2001 עבר להתחרות עבור קבוצת ABT באליפות גרמניה למכוניות תיור (DTM). בשנת 2004 ניצח ארבעה מרוצים וזכה באליפות בפעם הראשונה. שנה לאחר מכן סיים במקום השני. בשנת 2007 זכה באליפות בפעם השנייה. 

בין השנים 1999 ו-2006 לקח חלק בראלי שוודיה במסגרת אליפות העולם בראלי. בשנתיים האחרונות השתתף בנוסף גם בראלי גרמניה. בשנת 2010 היה לסקנדינבי הראשון שהשתתף במרוץ בסבב הנאסקאר ספרינט האמריקאי.

בשנת 2013 החל להתחרות בראלי קרוס ולקח חלק במרוץ השוודי שנכלל באליפות אירופה בראלי קרוס, אותו סיים במקום השני. באותה שנה לקח חלק גם במרוץ באת'ורסט 1000, מרוץ סיבולת בו מתחרים לאורך 1,000 ק"מ בסמוך לבאת'ורסט, ניו סאות' ויילס, אוסטרליה. בשנת 2014 הודיע על הקמת קבוצת EKS RX שתתחרה באליפות העולם בראלי-קרוס. בעונת הבכורה השתתף בשלושה מרוצים, בהם ניצח פעם אחת ופעם נוספת סיים במקום השני. בעונת 2016 ניצח ארבעה מרצים וזכה בתואר האליפות.

בינואר 2018 הודיע על פרישה מסבב ה-DTM, בו התחרה במשך 17 עונות, מתוך מטרה להתמקד באליפות העולם בראלי-קרוס.

### מרוץ האלופים

בשנת 2005 זכה, יחד עם טום קריסטנסן, בגביע לאומות במרוץ האלופים. שנה לאחר מכן זכה בתואר "אלוף האלופים" לאחר שניצח את סבסטיאן לואב בגמר. בשנת 2007 זכה בתואר בפעם השנייה, הפעם לאחר ניצחון על מיכאל שומאכר. התואר השלישי הושג שנתיים מאוחר יותר, גם הפעם לאחר ניצחון על שומאכר.

בשנת 2008 הגיע לגמר הגביע לאומות. הוא ניצח את סבסטיאן פטל, אך קריסטנסן הפסיד פעמיים לשומאכר והוביל לזכייה של הגרמנים בגביע.

קישורים חיצוניים
----------------

ויקישיתוף מדיה וקבצים בנושא **מטיאס איקסטרם** בוויקישיתוף
* 

* אתר האינטרנט הרשמי של מטיאס איקסטרם (באנגלית)

* מטיאס איקסטרם, באתר DriverDB לנהגי מרוצים

הערות שוליים
------------

1. ↑  Ekstrom gets NASCAR race chance, Autosprint. 7 June 2010
2. ↑  DTM racer Mattias Ekstrom to run own team in World Rallycross, Autosport, 17 April 2014
3. ↑  Mattias Ekström is the 2016 FIA RX champion, Redbull.com, 16 October 2016
4. ↑  Ekstrom quits DTM to focus on rallycross, Motorsport.com, 29 January 2018

|  |  |
| --- | --- |
| בקרת זהויות עריכת הנתון בוויקינתונים | 
* SELIBR: 223544
* VIAF: 46736733
* WorldCat (עם VIAF): 46736733

 |
ישו היה מטיף נודד ביהודה במאה הראשונה לספירה. (ציור מאת קרל היינריך בלוך, המאה ה-19.)
מטיף רחוב בסאו פאולו, ברזיל
**מטיף** הוא אדם הנושא דרשות בנושאים דתיים בפני אספת אנשים. ישנם גם מטיפים לא־דתיים, שעושים נפשות לרעיונות פוליטיים, מוסריים, חברתיים, וכו'.

לאורך ההיסטוריה
---------------

מטיפים נפוצים ברוב התרבויות. למשל, כומר נוצרי בבוקר יום ראשון עשוי להטיף בכנסייה, ביהדות מטיפים נקראים מגידים או דרשנים, ואילו אימאם מוסלמי מטיף במסגד. באסלאם, תפקיד המטיף נקרא כללית דאעי, ומטיף שנושא דרשות ביום שישי אחר הצהריים נקרא ח'טיב.

בנצרות מימיה הקדומים הייתה הדרשה חלק חשוב מטקסי הדת. דרשות עודן מרכזיות גם בנצרות הקתולית וגם בפרוטסטנטית. בדרך כלל מטיפים נוצרים באים משורות הכמורה, אך במסורות מסוימות, כגון בזרם המתודיסטי, ישנם גם מטיפים עמאים. שמו הרשמי של המסדר הדומיניקני הוא "מסדר המטיפים" (בלטינית: "Ordo Praedicatorum"); נזירים ממסדר זה הוכשרו להטיף בפומבי בשפות המקומיות (להבדיל מלטינית), ודומיניק הקדוש ייסד את המסדר כדי להטיף לקתרים של דרום צרפת בתחילת המאה ה-13. אף הפרנציסקנים הם מסדר הטפה בולט; מטיפים נודדים, בדרך כלל נזירים, היו מאפיין חשוב של הקתוליות של סוף ימי הביניים.

ברוב זרמי הנצרות בראשית המאה ה-21, משך דרשות המטיף לא חורג מ־40 דקות, אבל היסטורית מטיפים דרשו גם שעתיים ושלוש, ועשו שימוש בטכניקות רטוריקה ותיאטרון לשמירה על קשב קהלם. טכניקות כאלה כבר אינן מקובלות בזרמים המרכזיים בנצרות. בשל חשיבות הדרשה בנצרות הפרוטסטנטית וההתנגדות למעמד כהונה נפרד, בכנסיות פרוטסטנטיות רבות התואר "מטיף" נרדף ל"כומר".

במסורת היהודית, מגיד המישרים או הדרשן מילא תפקיד זהה, ונשא בפני הקהל דברי שפר שונים.

ראו גם
------

* דעוה
* מגיד

לקריאה נוספת
------------

* פרנסיס, קית א. גיבסון, ויליאם, ואח', *The Oxford Handbook of the British Sermon 1689–1901*, 2012 OUP, מסת"ב 978-0199583591, גוגל ספרים

קישורים חיצוניים
----------------

ויקישיתוף מדיה וקבצים בנושא **מטיף** בוויקישיתוף

הערות שוליים
------------

1. ↑  Francis, 10

|  |  |
| --- | --- |
| בקרת זהויות עריכת הנתון בוויקינתונים | 
* GND: 4130322-2
* NKC: ph121551

 |
ילדים משחקים דוקים בישראל ב-1952
דוקים
נער משחק מיקאדו

**דוקים** הוא משחק שבו יש 41 קיסמים ארוכים – מקלות דקים בעלי קצוות מחודדים, באורך של כעשרים סנטימטרים. מקורו של משחק הדוקים הוא באירופה, אך עדויות למשחקים דומים מראות על כך שיש למשחק שורשים במזרח הרחוק. הדוקים עשויים עץ או פלסטיק, וזהים באורכם הנע בין 17 סנטימטרים ל-20 סנטימטרים.

ב-1936, הובא המשחק מהונגריה, בה הוא נקרא מרוקו (Marokko) לארצות הברית. השם מיקאדו (Mikado), הוא סימן מסחרי וכך מכונה המקל הכחול בעל הניקוד הגבוה ביותר על שם מיקאדו (קיסר יפן).

מהלך המשחק
----------

בתחילת המשחק מפזרים את הקיסמים בערימה. המטרה היא להוציא כמה שיותר קיסמים בזה אחר זה, מבלי להזיז את הקיסמים האחרים שבערימה, על ידי שימוש בקיסמים אחרים. הקיסמים ממוינים לפי פסי צבע, וצבעו של כל קיסם קובע את מספר הנקודות אותן יקבל השחקן על הוצאתו המוצלחת. בדרך כלל, לאחד הקיסמים צבע מיוחד, וניקוד גבוה במיוחד, בהתאם. אם הוזז קיסם שלא היה מיועד לזוז, התור נגמר והוא עובר למשתתף הבא בלי לאסוף שוב. המשתתף בעל מספר הנקודות הגבוה ביותר מנצח.

משחק מיקאדו מסורתי כולל 41 מוטות, באורך חמישה-עשר סנטימטרים, המקודדים בצבעים שונים המסמלים ערכים שונים, כשסך הניקוד עומד על 170 נקודות. המוטות אינם מחודדים, והם נחתכים בקצותיהם כדי לא לדקור את המשחקים בהם.

| שם | סוג עץ מסורתי | צבע | ניקוד | מספר מוטות |
| --- | --- | --- | --- | --- |
| מיקאדו | אגוז מלך | כחול | 20 נקודות | 1 |
| מנדרין | דובדבן | צהוב/שחור, שני פסים אמצעיים רחבים בקצוות | 10 נקודות | 5 |
| בונזן | שעם | כתום, 5 פסים | 5 נקודות | 5 |
| סמוראי | אשור | ירוק, 3 פסים | 3 נקודות | 15 |
| קולי | מילה | אדום, 2 פסים | 2 נקודות | 15 |
|

וריאציות נפוצות לחוקים הם:

* המוטות מוטלים מחדש בכל תור.
* מותר להשתמש במוטות מסוימים כדי להוציא מוטות אחרים.
* הזזת מוט כלשהו מעבירה אותו לשחקן אחר.

סוגים
-----

מיקאדו משווק (בעיקר באירופה וארצות הברית) במספר גדלים (היקף המוט 1-8 מילימטרים):

* סטנדרטי: באורך 17 סנטימטרים.
* ענק: באורך 28 סנטימטרים.
* סופר: באורך 50 סנטימטרים.

חלק מגרסאות הענק והסופר משווקות באריזות של 26 מוטות.
מיני מיקאדו בניקוד כולל של 145 נקודות, כולל 31 מוטות.

מיקאדו ענקי לשימוש בטיולים מורכב מ-26 מוטות באורך 93 סנטימטרים והיקף של 10 מילימטרים. ניקוד המשחק הכולל מגיע ל-200 נקודות.

בחלק מן החפיסות נהוגים צבעים שונים כך שישנו דוק יחיד, בדרך כלל שחור, שערכו הגבוה ביותר משאר הדוקים האחרים הצבועים בירוק, אדום, כחול וצהוב.

אזכורים בתרבות
--------------

בתוכנית הקומדי סטור, שרו המשתתפים את שיר הדוקים ובו השורה "דוקים זה משחק מרהיב, דוקים זה כה חביב – אז הבה נתלפלף".

ראו גם
------

* ג'נגה
* גולות
* פוגים

קישורים חיצוניים
----------------

ויקישיתוף מדיה וקבצים בנושא **דוקים** בוויקישיתוף
* דוקים באתר נוסטלגיה אונליין

הערות שוליים
------------

1. ↑  יאיר קראוס, ‏הקומדי סטור הוציאו את המגניבות מה"דוקים", בעיתון מקור ראשון, 29 באפריל 2020

|  |  |
| --- | --- |
| בקרת זהויות עריכת הנתון בוויקינתונים | 
* GND: 7633351-6

 |
**קהילת יהודי מור** (Mor) שבהונגריה, התקיימה מאז המאה ה-17 בהסכמת שני בעלי האחוזות הגדולות של המקום.

הקהילה הוקמה בשנת 1749 על ידי נפתלי רוזנטל (1727–1798), מדען ונדבן ידוע.

מוסדות הקהילה
-------------

החברה קדישא המקומית נוסדה בשנת 1791 ובית כנסת נבנה בשנת 1802. הוקמו גם כמה מוסדות צדקה וחינוך.
בית הספר היהודי בעיר נחנך כבר בשנת 1870. בשנות השלושים של המאה העשרים פרחו בקהילה חיי תרבות יהודית. ב-1934 נפתח במור קורס ללימוד השפה העברית, וב-1937 נחנך בה מרכז קהילתי תרבותי יהודי.

תעסוקה
------

רוב התושבים היהודים היו סוחרים ובעלי מלאכה, הם עסקו בייצוא יינות ובישול בירה, כמו גם במסחר בבדים ובברזל. והיו בהם גם כמה בעלי קרקעות.
מצבם הכלכלי היה יציב, כאשר חלקם היו מהאנשים העשירים ביותר במחוז.

אופייה הדתי
-----------

בשנת 1869, בשל חילוקי הדעות בין החרדים (אורתודוקסים) לבין המשכילים (מתונים) בקונגרס היהודי בבודפשט (הקרע ביהדות הונגריה), הקהילה הצטרפה לתנועה הניאולוגית שרצתה להשתלב בחברה ההונגרית ולבצע רפורמה באורח החיים הדתי. בשנת 1869 היו במור 483 יהודים, אך הם עזבו בהדרגה לעיירות הגדולות במחוז.

תקופת השואה
-----------

בינואר 1941, במפקד האוכלוסין האחרון בהונגריה לפני הכיבוש הגרמני, נמנו במור 150 תושבים יהודים ושיעורם בכלל אוכלוסייתה היה כאחוז אחד.
הצבא הגרמני כבש את הונגריה ב-19 במרס 1944.
לאחר הכיבוש אסרו הגרמנים כמה מיהודי בעיר. המנגנון המנהלי ההונגרי נותר על כנו גם לאחר הכיבוש, והיהודים רוכזו בגטאות וגורשו על-פי תקנות וצווים של רשויות השלטון ההונגרי, המרכזי והמקומי. ב-31 במאי 1944 אולצו יהודי העיר מור ונפת מור לעקור לבתי הגטו.
בתי היהודים סומנו בכוכב צהוב, ועל היהודים הוטל עוצר לילה בין שמונה בערב לחמש בבוקר.
בראשית יוני 1944 הועברו יהודי מור לבית החרושת ללבנים סבו (Szabo) בסקשפהרוואר (Szekesfehervar), ששימש מרכז השילוח של מחוז פייר, וב-14 ביוני 1944 הם גורשו משם לאושוויץ.

הערות שוליים
------------

1. ↑  יהדות מור, באתר "אנו- מוזיאון העם היהודי"
2. ↑  המכון הבין-לאומי לחקר השואה
**כדור ה-8 הקסום** (באנגלית: **Magic 8-ball**, לעיתים נקרא **כדור לחיזוי עתידות**) הוא צעצוע פופולרי קלאסי שהומצא ב-1946.

הצעצוע מעוצב ככדור השמיני בביליארד (שצבעו שחור ועליו מסומנת הספרה 8), בגודל כפול מהרגיל, כאשר בצד המנוגד לספרה 8 קיים חלון שקוף פחוס.
הכדור ממולא בנוזל כחול כהה אשר בו צפים 3 איקוסהדרונים שהם גופים הנדסיים משוכללים בני 20 פאות משולשות כל אחת. על הפאות רשומות תשובות שונות לשאלות "כן או לא". 

ניעור של הכדור והפיכתו עם החלון כלפי מעלה, גורמים ל"הטלת" הקוביה בתוכו עד שהיא צפה אל החלון ונצמדת אליו באחת הפאות, דבר הגורם לחשיפת הכיתוב על הכדור. בדרך זו ניתן "לשאול" את הכדור שאלות הנוגעות לעתיד או לקבלת החלטות ולקבל ממנו אחת מ-20 ה"תשובות" האקראיות.

הכדור נחשב לצעצוע קלאסי והוא הוזכר רבות בתרבות הפופולרית האמריקנית, בטלוויזיה הוא הופיע בין השאר בסדרות סיינפלד, אלן, חברים ומשפחת סימפסון, בקולנוע הפציע בצעצוע של סיפור, לרדוף אחרי איימי, קן פארק, הבית עם השעון המסתורי, שהאזאם, הסרט ״גדולה מהחיים״ וכן הוא גם הופיע בספרות; דוגמה בולטת לכך היא בספר יומנו של חנון 8.

תשובות אפשריות
--------------

20 התשובות האפשריות בכדור 8 קסום סטנדרטי:

1. It is certain (בוודאי)
2. It is decidedly so (בהחלט כן)
3. Without a doubt (בלי ספק)
4. Yes definitely (כן בהחלט)
5. You may rely on it (ניתן לסמוך על זה)
6. As I see it, yes (איך שאני רואה זאת, כן)
7. Most likely (הכי סביר)
8. Outlook good (נראה טוב)
9. Yes (כן)
10. Signs point to yes (סימנים מצביעים על כן)
11. Reply hazy try again (אין תשובה ברורה, נסה שוב)
12. Ask again later (שאל שוב מאוחר יותר)
13. Better not tell you now (עדיף לא לומר לך עכשיו)
14. Cannot predict now (לא יכול לנבא עכשיו)
15. Concentrate and ask again (התרכז ושאל שוב)
16. Don't count on it (אל תבנה על זה)
17. My reply is no (התשובה שלי היא לא)
18. My sources say no (מקורותיי אומרים לא)
19. Outlook not so good (לא נראה טוב)
20. Very doubtful (בספק רב)

עשר מהתשובות חיוביות (●), חמש שליליות (●), וחמש נייטרליות (●).

קישורים חיצוניים
----------------

ויקישיתוף מדיה וקבצים בנושא **כדור 8 קסום** בוויקישיתוף
* 

* אתר האינטרנט הרשמי של כדור 8 קסום
"**כד פרנסואה**" (באנגלית: François Vase) הוא כד יווני בגובה של כ-66 ס"מ מטיפוס קארטר, המתוארך לשנת 570 לפנה"ס. הכד, אשר נקרא על שם מגלו, אלסנדרו פרנסואה (Alessandro François), מוצג כיום במוזיאון הארכאולוגי בפירנצה, איטליה. הכד נמצא בשנת 1844 בקבר אטרוסקי בנקרות של פונטה רוטלה (Fonte Rotella), ליד העיר קיוזי (Chiusi), איטליה. בשנת 1900 נופץ הכד ל-638 חתיכות חרס על ידי אחד משומרי המוזיאון, אשר זרק שרפרף על ארון התצוגה שהכיל את הכד. הכד שוחזר בשנת 1904. שיחזור נוסף נערך בשנת 1974. 

כד פרנסואה מעוטר בסגנון קדרות הדמות השחורה. עיטוריו מציגים מעל 200 דמויות שונות. הכד נושא את הכתובת "ארגוטימוס (Ergotimos) עשה [אותי]; קליטיאס (Kleitias Κλειτίας) צייר [אותי]". למרות שאי אפשר לזהות בציורי הכד נראטיב עקבי, הדמויות המוצגות בו קשורות לסיפורי המיתולוגיה היוונית הקשורים למיתוס חתונתם של פלאוס (ביוונית: Πηλεύς) ותטיס (ביוונית: Θέτις), הוריו של אכילס ולמלחמת טרויה. 

סגנון תיאור הכד מראה עדיין את ההשפעה המזרחית על עיצוב הקדרות היוונית במילוי כל משטח הכד. אופי מילוי כזה נקרא בידי חוקרי האמנות כ"אימת הריק". הכד מחולק לרצועות לכל אורכו. רצועות אלו מלאות בדמויות. בפס העליון מצויר סצנת ציד מורכבת ורבת משתתפים של ציד חזיר הבר על ידי פלאוס ומלאגרוס. בצידו האחר של הכד מופיעים בני אתונה היוצאים משבי בכרתים אל דלוס. בפס השני מתואר מרוץ מרכבות אשר התקיים בהלווית פאטרוקלס וכן קרב לאפיתים וקנטאורים. הפס השלישי מתוארים האלים הבאים לחתונתם של תטיס ופלאוס ואילו הרביעי מציג אכילס הרודף אחר טרואילוס ואת החזרתו של הפיסטוס להר האולימפוס.

מיכאל אבי-יונה, ההיסטוריון וחוקר תולדות האמנות, מוצא בתאורי הכד ביטויים של סדר חברתי כמו בתיאור בתהלוכת האלים באולימפוס, לצד ביטויים סאטיריים בהוספת דמויותיהם של דיוניסוס והסילאנים בסצנת החזרתו של הפיסטוס לאולימפוס.

קישורים חיצוניים
----------------

ויקישיתוף מדיה וקבצים בנושא **כד פרנסואה** בוויקישיתוף
* מיכאל לאנס, על "כד פרנסואה", כולל תמונות תקריב של הכד (באנגלית)
* כד פרנסואה, באתר אנציקלופדיית ההיסטוריה העולמית (באנגלית)

הערות שוליים
------------

1. 1 2  ראו: אבי-יונה, מיכאל, תולדות האמנות הקלאסית, מוסד ביאליק, ירושלים, 2004, עמ' 60.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007414006105171
* BnF: cb166129873 (data)
* LCCN: n2008026847
* VIAF: 182836889
* WorldCat (עם VIAF): 182836889

 |
**ניוון** (מוכר גם בשמו הלועזי **אַטְרוֹפְיָה** – **Atrophy**) הוא אובדן פעילות או היעלמות של רקמה.

ניוון נגרם כחלק מתהליך התפתחותי נורמלי או כתוצאה של הרעת תנאים (לדוגמה, תת-תזונה או הזדקנות) או מחלה.

ניוון כחלק מתהליך ההתפתחות
--------------------------

ניוון רקמות הוא חלק מן ההתפתחות התקינה, כך למשל התימוס מגיע לשיא גודלו במהלך תקופת ההתבגרות המינית, ולאחריה הוא מתחיל להתכווץ וגופיפי הסל גדלים ומתנוונים. בגיל זקנה האיבר נעלם כבר כמעט לגמרי. גם החגורה הלימפטית על שם ולדייר מגיעה לגודלה המקסימלי בגיל ההתבגרות ולאחר מכן מתנוונת בהדרגה.

בגילאים מבוגרים, נפוץ ניוון של רקמות הכוללים: אובדן שיניים, שיער, דילול עור היוצר קמטים, היחלשות שרירים וירידה במשקל.

ניוון שרירים
------------

 ערך מורחב – **ניוון שרירים**

ניוון במערכת הרבייה הנשית
-------------------------

סוגי ניוון הנפוצים אצל נשים הם ניוון השחלות אצל עם תום תקופת הפריון וניוון של הגופיף הצהוב במהלך מחזור הווסת.

קישורים חיצוניים
----------------

ויקישיתוף מדיה וקבצים בנושא **ניוון** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007583749505171
* GND: 4142854-7
* LCCN: sh2014001105

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**קהילת יהודי זחרינו** (**Zakharino**) עיירה בנפת חיסלביצ'י (Khislavichi) במחוז סמולנסק (Smolensk), שלפני מלחמת העולם השנייה הייתה בתחומי ברית המועצות, התקיימה עד להשמדתה בשואה. הקהילה התאפיינה באנשים שעסקו בחקלאות.

באמצע שנות העשרים של המאה העשרים התגוררו בזחרינו כ-550 יהודים – יותר מ-90 אחוזים מכלל תושביה. רובם עסקו בחקלאות, והיו בהם גם סוחרים זעירים ובעלי מלאכה. בעיירה פעלו בית ספר יסודי יהודי וחוג לדרמה.

הגרמנים כבשו את זחרינו ב-1 באוגוסט 1941. במהלך המלחמה היא הייתה בתחום הממשל הצבאי הגרמני בברית-המועצות. מיד עם הכיבוש החלו בשוד רכושם של היהודים, בהשפלתם ואף ברצח של יהודים. בעיירה פעל יודנרט. גטו הוקם בזחרינו באוקטובר 1941 ורוכזו בו כ-300 יהודים. הגטו חוסל במאי 1942 וכל תושביו נורו למוות.

הקהילה אינה קיימת עוד כיום.

קישורים חיצוניים
----------------

* גטו זחרינו, באנציקלופדיה של הגטאות באתר יד ושם

הערות שוליים
------------

1. 1 2 3 4  זחרינו (Zakharino), באתר www.yadvashem.org

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קהילת יהודי זחרינו"**.
**מירב שיקלֶר** (נולדה בשנת 1985), היא שחיינית עבר ישראלית, אלופת ישראל ושיאנית ישראל בשחייה.

ביוגרפיה
--------

שיקלר התאמנה בקבוצת מכבי תל אביב כפר המכביה ובקבוצת מכבי קריית אונו.

### 2000

#### שיאנית ישראל

בתחרות שנערכה בלוקסמבורג בינואר 2000 קבעה שיקלר במשחה ל-50 מטר חזה שיא ישראלי חדש של 34.21 שניות, שיפור לשיא בן ה-10 שנים של נטע כהן (34.57 שניות), שיא זה החזיק מעמד כ-6 חודשים ונשבר על ידי אולגה צינקר (33.65 שניות).

בפברואר אותה שנה קבעה שיקלר במשחה ל-50 מטר חזה (בריכת 25 מטר) שיא ישראלי חדש של 33.41 שניות, שיפור לשיא בן ה-11 שנים וחודשיים של נטע כהן (33.79 שניות), שיא זה החזיק מעמד כ-3 שנים ונשבר על ידי מונה מירון מבני הרצליה (33.18 שניות).

### 2001

#### אלופת ישראל (בריכת 25 מטר)

באליפות ישראל (בריכת 25 מטר) שנערכה בקריית ביאליק במרץ 2001 זכתה שיקלר בשתי מדליות זהב, במשחה ל-50 מטר חזה בתוצאה של 33.78 שניות ובמשחה ל-200 מטר חזה בתוצאה של 2:37.79 דקות.

### 2002

#### אלופת ישראל

באליפות ישראל שנערכה באוגוסט 2002 זכתה שיקלר ב-3 מדליות זהב, במשחה ל-50 מטר חזה בתוצאה של 35.11 שניות, לפני אולגה צינקר מירושלים רבתי (35.32 שניות) ושרון בר סלע (35.80 שניות), בשלב חצי הגמר היא קבעה תוצאה של 34.37 שניות, במשחה ל-100 מטר חזה בתוצאה של 1:16.62 דקות, לפני גילי צוקרמן מהפועל מועצה אזורית גוש זבולון (1:17.96 דקות) ואולגה צינקר (1:18.29 דקות) ובמשחה ל-200 מטר חזה בתוצאה של 2:40.64 דקות, לפני ענבל לבבי מהפועל עמק חפר (2:43.92 דקות) ומונה מירון מהפועל תל אביב (2:48.29 דקות).

### 2003

באליפות ישראל שנערכה באוגוסט 2003 זכתה שיקלר במדליית ארד במשחה ל-50 מטר חזה בתוצאה של 35.54 שניות, אחרי מונה מירון שקבעה שיא ישראלי לגילאי 16–18 חדש של 34.19 שניות וחנה פולישצ'וק (35.25 שניות).

משפחתה
------

אחותה הצעירה, זוהר שיקלר, אף היא שחיינית מצטיינת, אלופה ושיאנית ישראל.

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

* מירב שיקלר באתר *Swimrankings* (באנגלית)

הערות שוליים
------------

1. ↑  אורי שטיפט, שיא אגודות להפועל ירושלים, באתר ONE, ‏8 באוגוסט 2002
2. ↑  אורי שטיפט, שיא ישראלי למנזולה, באתר ONE, ‏9 באוגוסט 2002
**ולדימיר אנדרייביץ' צ'רמיסוב** (ברוסית: **Владимир Андреевич Черемисов**; 2 ביוני 1871 – באזור 1938) היה גנרל בצבא האימפריה הרוסית, אשר פיקד על כוחות במלחמת העולם הראשונה.

ביוגרפיה
--------

### תחילת דרכו

צ'רמיסוב נולד ב-2 ביוני 1871 למשפחת אצולה ממחוז באקו. ב-1891 הוא סיים את לימודיו בבית הספר הצבאי במוסקבה והוצב בבריגדת התותחנים ה-12. ב-1899 הוא סיים את האקדמיה הצבאית ניקולייב. ב-15 בפברואר 1900 הוא הוצב במטה דיוויזיית הקוזאקים ה-2. ב-27 במרץ 1901 הוא הועבר למטה הקורפוס ה-10. ב-26 באפריל 1903 הוא מונה לקצין למשימות מיוחדות בקורפוס ה-11. ב-2 בנובמבר של אותה שנה הוא הועבר למטה המחוז הצבאי קייב. ב-7 במרץ 1904 הועבר למלא תפקידי הוראה בבית הספר הצבאי בקייב. ב-18 בספטמבר 1908 מונה לראש מטה דיוויזיית הפרשים ה-7. ב-8 באוקטובר 1911 מונה למורה באקדמיה הצבאית ניקולייב.

### מלחמת העולם הראשונה ואחריתו

 ערך מורחב – **מלחמת העולם הראשונה**  

עם פרוץ מלחמת העולם הראשונה באוגוסט 1914 מונה צ'רמיסוב למפקד הרגימנט ה-120 ולחם עמו במהלך הפלישה לפרוסיה המזרחית ולאחר מכן בקרבות ליד ורשה. ב-18 באפריל 1915 הוא הועבר למטה הארמייה ה-12. ב-16 בפברואר 1916 הוא מונה למפקד הדיוויזיה ה-32. ב-12 באפריל 1917 הוא מונה למפקד הקורפוס ה-12 ולחם עמו בהצלחה במהלך מתקפת ברוסילוב. ב-10 ביולי הוא מונה למפקד הארמייה השמינית. הארמייה שלו ספגה מכה קשה במהלך מתקפת קרנסקי. ב-18 ביולי מינה אותו אלכסנדר קרנסקי למפקד החזית הדרום-מערבית, אולם לאוור קורנילוב התנגד למינוי ולפיכך הוא נדחה. ב-11 באוגוסט הוא הועבר לפקד על הארמייה התשיעית וב-9 בספטמבר מונה למפקד החזית הצפונית. עם פרוץ מהפכת אוקטובר צידד צ'רמיסוב בחשאי בקומוניסטים וסירב לשלוח חיילים מהחזית לסייע בדיכוי המהומות. למרות זאת, ב-14 בנובמבר הוא סולק מהפיקוד בהוראת ניקולאי קרילנקו ונעצר. לאחר שחרורו הוא נמלט לדנמרק ואז לצרפת שם נפטר בתאריך לא ברור בסוף שנות ה-30.

קישורים חיצוניים
----------------

* ולדימיר צ'רמיסוב (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1054736065
* VIAF: 309657645
* WorldCat (עם VIAF): 309657645

 |
אין לבלבל עם אין לבלבל ערך זה עם הערך "בילי בויד".

**ביל בויד** (באנגלית: **Bill Boyd**;‏ 27 בינואר 1906 – 21 בנובמבר 1997) הוא שחקן פוקר אמריקאי אשר זכה בארבעה צמידי אליפות העולם בפוקר, וחבר בהיכל התהילה של הפוקר מ-1981.

ביוגרפיה
--------

בויד שירת בצעירותו במשמר הלאומי של ארצות הברית, שם גילה את משחק הפוקר. בגיל 24 החל לנהל חדרי פוקר שונים בסן פרנסיסקו. ב-1946 עבר ללאס וגאס והחל לנהל את חדר הפוקר של ה-Golden Nugget, תפקיד אותו מילא עד לסגירתו הזמנית ב-1988 לרגל שיפוצים. בחדר פוקר זה שוחק לראשונה אומהה הולדם באופן קבוע בלאס וגאס, לאחר שרוברט טרנר הציג את המשחק לבויד והוא הוסיף אותו לרשימת המשחקים, במקור תחת השם Nugget Hold'em, ובהמשך שונה שם המשחק לאומהה.

בויד השתתף באליפות העולם בפוקר משנתו השנייה, והוא זכה ב-4 צמידי אליפות העולם בפוקר ב-4 שנים רצופות, כולם במשחק No Limit Five-Card Stud. באותן השנים לא השתתפו שחקנים רבים בטורנירים בעלי עלות כניסה של 10,000 דולר, וזכייתו ב-1972 הייתה מול שחקן אחד בלבד. יוצאת דופן במיוחד הייתה זכייתו שנה לאחר מכן, שאומנם באופן רשמי נחשבת כזכייה בצמיד, אך הוא לא התחרה נגד שחקנים אחרים מכיוון שהיה היחידי שנרשם לטורניר.

ידי הפוקר הראשונות אשר חולקו בחדרי הפוקר של ה-Golden Nugget ב-1946, ושל ה-Mirage ב-1989, היו אליו.

ב-1981 נכנס להיכל התהילה של הפוקר.

### צמידי אליפות העולם בפוקר

| שנה | טורניר | פרס |
| --- | --- | --- |
| 1971 | $1,000 No-Limit Five-Card Stud | $10,000 |
| 1972 | $10,000 No-Limit Five-Card Stud | $20,000 |
| 1973 | $10,000 No-Limit Five-Card Stud | $10,000 |
| 1974 | $5,000 No-Limit Five-Card Stud | $40,000 |

קישורים חיצוניים
----------------

* ביל בויד, באתר The Hendon Mob
* ביל בויד, באתר אליפות העולם בפוקר

הערות שוליים
------------

1. 1 2  Men Of Action - Bill Boyd, באתר CardPlayer, ‏12 במרץ 2013 (באנגלית)
2. 1 2  This Player Defeated a Field of 1 to Win a WSOP Bracelet, באתר PokerNews, ‏12 באוגוסט 2021 (באנגלית)
**עולם הקופסה** (באנגלית: **Box World**) הוא משחק מחשב חופשי שנוצר בשנת 1991. הוא דומה מאוד למשחק סוקובאן. גרסה נוספת שוחררה בשנת 1998. במשחק 99 שלבים בדרגת קושי עולה. בכל שלב מספר שווה של קופסאות וכדורים, והמטרה היא למקם את כל הקופסאות על כל הכדורים באמצעות דחיפה.

דרישות מערכת
------------

פרק זה לוקה בחסר. אנא תרמו לוויקיפדיה והשלימו אותו. חסר מידע על דרישות מערכת נוספות, מלבד מערכת ההפעלה.
חלונות 95 ומעלה.

מאפיינים וכללים
---------------

הדמות המצוירת דוחפת את הקופסאות כרצונה לכל עבר במסגרת המגבלות של דפנות החדר הווירטואלי. במשחק נדרש מהשחקן אך ורק חישוב נכון של המהלכים קדימה, המשחק אינו קצוב בזמן או במספר המהלכים שבו ובכל זמן ניתן להחזיר עד מהלך אחד אחורה, להתחיל מחדש את השלב הנוכחי או לחזור לתחילת כל שלב קודם.

מהלכים בלתי הפיכים
------------------

על אף שניתן להזיז כל קופסה לכל עבר ובמספר פעמים בלתי מוגבל, עדיין קיימים מצבים בהם השחקן גורם לכך שהמצב שנוצר הוא בלתי ניתן לפתרון מסיבות שונות. המשחק בלתי ניתן לפתרון במצבים שיוזכרו, רק כאשר הקופסה לא מונחת על כדור שכן קיימים מצבים בהם הפתרון הוא כך שהקופסה מונחת במקום בו לא ניתן להזיזה יותר.

* מצב בו אחת הקופסאות צמודה לזווית כלשהי.
* מצב בו ארבע קופסאות יוצרות ריבוע או גם כשדופן מהווה חלק מהריבוע.
* מצב בו נוצר חלל בלתי חדיר כשאורכו ורוחבו אינם עולים על גודל של שתי קופסאות.

קישורים חיצוניים
----------------

* אתר בו מצולמים חלק שלבי המשחק והסבר הפתרון

הערות שוליים
------------

1. ↑
2. ↑  שכן במצב בו קיים חלל גדול יותר ניתן לדחוף את הקוביה פנימה, לעקוף אותה מבפנים ולדחוף החוצה.
כמה מחברי וועדת הילדים בקבלת פנים לחתונה.
**ועדת הילדים באוטרכט** הוקמה ב-יולי 1942 על ידי יאן מיולנבלט ורות מת'ויסן יחד עם סטודנטים מאמסטרדם, כדי להסתיר ילדים בתקופת השואה. ועדת הילדים סיפקה כתובות מסתור, מסמכים מזויפים, אספקת מזון ודאגה לרישום מקיף שיאפשר איחוד ילדים מאוחר יותר עם הוריהם. 

יאן מיולנבלט קיבץ קבוצת חברים ללימודים שהתחילו לחפש 'כתובות' להסתרת יהודים. הילדים הוסתרו, תחילה באוטרכט ובסביבתה. כעבור כמה חודשים הוקמו סניפים בארנהם ובהאג. ילדים רבים הוסתרו ביישובים קטנים יותר. במרוצת הזמן נעצרו חברים שונים מארגון זה ונכלאו במחנה ריכוז. כמה מפעיליהם נאלצו בעצמם לרדת למחתרת.

הסתרת הילדים
------------

בתחילת יולי 1942 החלו חברי הקבוצה להסתיר ילדים יהודים מפני הנאצים בתקופת השואה, עד סוף חודש אוגוסט הוחבאו כבר 70 ילדים יהודיים. עד 1943 הצליחו למנוע את גירושם של כ-100 ילדים. לפי הערכה, הוסתרו 300 ילדים יהודים בידי אנשי הקבוצה, הודות להקרבה האישית של הסטודנטים. לאחר המלחמה חיפשו את הורים של הילדים המוסתרים.

שיטות ההסתרה
------------

לולטר סוסקינד ושותפיו היו כמה שיטות להברחת הילדים. שיטה ראשונה הייתה להסתיר ילדים קטנים בתיקי גב או בפחי חלב. השיטה השנייה היא שהצוות היהודי הצליח לשכנע את הגרמנים שהילדים זקוקים לאוורור, הם הוציאו אותם לטיול מסביב למעון. הילדים היו נספרים ביציאה מהבית, אך הצוות היהודי היה מוסיף ילד אחד שלא נספר (או יותר) ומוסר אותו דרך החלון כאשר הקבוצה הייתה חולפת על פניו. אותם ילדים היו מוברחים במהלך הטיול ומועברים לידי אנשי המחתרת.

הערות שוליים
------------

1. ↑  Verzetsgroepenu, VERZETS RESISTANCE MUSEUM
2. 1 2 3  ד"ר בלומה אוורס-עמדין ד"ר ברט ין פלים, **להיות מוסתרים, עבר שנחתם?**
3. 1 2  אתר קק"ל לצעירים
**רבי שמריהו (שמער'ל) מוורחובקה** (או **וורחיבקה**. נפטר בב' בכסלו ה'תקל"ו, 1775) היה מגיד מישרים בורחובקה ומו"ץ בסאווראן, מבני חבורתו של הבעל שם טוב.

חייו
----

על פי המסופר, בתחילה עסק במסחר, אך משלא נולד לו בן זכר, הבטיח לו הבעל שם טוב בן זכר תמורת עשרו, ומאז עסק במגידות.

ב"שבחי הבעל שם טוב" מובא בשמו: "קודם ביאת משיח צדקנו יסתלקו כל האותות והמופתים והניסים הגלויים והמפורסמים הממשיכים ומתלהבים לב האדם לעבודתו יתברך, ואין מחיה נפש רק מי שיאחוז באמונה".

בנו ר' דוד, כיהן כרבה של טיצ'לניק. לפניו כיהן כרב בטישלניק חתנו של ר' שמריה, ר' פאלק.

קברו
----

ר' שמריה נקבר בבית הקברות היהודי בוורחובקה. בשואה נהרס חלק גדול מבית הקברות, ומקום קברו היה נחשב לאבוד. תושבי העיירה אף השתמשו בשטח בית הקברות לחקלאות. בשנות ה-90, הגיעה לעמותת "אהלי צדיקים" עדות של יהודי יליד ורחיבקה, שלפני שעזב את העיירה סימן את מקום קברו של ר' שמריה במוט ברזל אדום. לפי עדות זו איתרה העמותה את מקום הקבר, ובשנת ה'תשס"ז (2007) הוקמה מחדש מצבה על קברו.

הערות שוליים
------------

1. ↑  "הקדמת הכותב", בשם ר' גדליה מליניץ
2. ↑  ורחיבקה: הוקם ציונו של תלמיד הבעל שם טוב
3. ↑  ורחיבקה: שוקם ציון הרה"ק רבי שמעריל מורחיבקה זיע"א תלמיד הבעש"ט
4. ↑  ורחיבקה: ניקוי, שיפוץ והקמת מצבות
**עולם הדינוזאורים** (באנגלית: **Dinosaur World**) הוא משחק וידאו חינמי למחשב שיצא לאור בידי הוצאת BBC Imagineering ביוני 2001 המבוסס על הפרק השני סדרת הטלוויזיה המצליחה מבית ה-BBC, ללכת עם דינוזאורים ועל הסדרה הדומה, הבלדה של Big Al, אשר חל בתור היורה של אמריקה הצפונית.

המשחק
-----

במשחק זה שחקן בודד צריך למצוא רשימת בעלי חיים וצמחים פרהיסטוריים בידי הסתכלות על מפת עולם ומדריך שדה, ב-6 מקומות שונים, בהם השחקן מוצא אזורים בהם חיו דינוזאורים שונים ומרכיב עדרים שלהם בכל האזורים. ישנם 6 אזורים במשחק: מישור רחב מכוסה טחבים בו משוטטים 3 דיפלודוקוסים, יער גדול בו נמצאת נקבת אלוזאורוס גדולה וגם אורניתולסט, מכתש הר געש בו אין דינוזאורים, נהר יבש בו משוטטים כמה אלוזאורוסים ונראית גם נבלת דיפלודוקוס בבוץ טובעני ומדבר בו 3 דיפלודוקוסים שאחד נטרף בידי אלוזאורוסים, אחד מת כבר בבוץ ואחד גוסס למותו באמצע בוץ טובעני. נראה שם גם האלוזאורוס המכונה "Big Al", אשר מוצג במרדפו האחרון לאחר קבוצת דריוזאורוסים ומעידתו על גזע, מה שמוביל לגסיסתו למוות. בהמשך נראים שם גם 2 סטגוזאורוסים ושני רמפורינכוסים מעופפים, וכן אגם מלח, האזור הגדול ביותר בו מגוון גדול של אלוזאורוסים ודיפלודוקוסיים.

קישורים חיצוניים
----------------

* 

* אתר האינטרנט הרשמי של עולם הדינוזאורים
* המשחק בתוך האתר (באנגלית)

| ללכת עם... |
| --- |
| טרילוגיה | ללכת עם דינוזאורים (1999) • ללכת עם חיות (2001) • ללכת עם מפלצות (2005) |
| מיוחדים | הבלדה של Big Al‏ (2000) • נרדף בידי דינוזאורים (2002) • מפלצות ים (2003) |
| סדרות-בת | כוכב פרהיסטורי (2002) • ללכת עם אנשי מערות (2003) • פארק פרהיסטורי (2006) |
| ספרים | המדריך השלם לחיים פרהיסטוריים (2006) |
| סרטים | ללכת בין דינוזאורים (2013) |
| משחקי מחשב | עולם הדינוזאורים (2001) • ללכת עם דינוזאורים (2013) |
**אז'ן פננסיה** (בצרפתית: **Eugène Penancier**;‏ 24 בפברואר 1873, ברה-סור-סן – 4 ביולי 1955, פריז) היה מדינאי צרפתי שכיהן בפרלמנט הצרפתי ובתפקיד שר במספר מממשלות צרפת.

ביוגרפיה
--------

אז'ן פננסיה נולד בברה-סור-סן. לאחר סיום בית הספר הוא למד בסורבון וסיים את לימודי הדוקטורט במשפטים בשנת 1897. הוא חזר לעיר הולדותו לנבחר לראש העיר. בשנים 1920–1936 הוא היה חבר הסנאט הצרפתי. פננסיה היה חבר במפלגה הרדיקלית.

אז'ן פננסיה פעמיים כיהן כשר המשפטים של צרפת במהלך שנת 1933 ו-1934, כל פעם תחת ראש ממשלה אדואר דאלאדיה. בפעם השנייה ממשלה בה הוא כיהן נפלה לאחר 10 ימים בלבד. תקופה מסוימת הוא היה סגן ראש ממשלה ראשון של צרפת. פננסיה עזב את הפוליטיקה בשנת 1936 לאחר שלא הצליח להיבחר מחדש לסנאט.

על פעילותו בתחום הציבורי הוא התקבל ללגיון הכבוד.

קישורים חיצוניים
----------------

ויקישיתוף מדיה וקבצים בנושא **אז'ן פננסיה** בוויקישיתוף
* ביוגרפיה

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb10644410d (data)
* ISNI: 0000 0000 0002 4468
* Léonore: 19800035/96/12081
* SUDOC: 057091013
* VIAF: 49216003
* WorldCat: viaf-49216003

 |
**אז'ן גוסנס** (בצרפתית: **Eugène Goossens, père** ‏ 25 בפברואר 1845 - 30 בדצמבר 1906) היה מנצח בלגי.

חייו
----

גוסנס נולד בברוז'. בילדותו למד מוזיקה בכנסיית נוטר דאם בברוז' ואחר בקונסרבטואר בעיר זו. בגיל ארבע-עשרה התקבל לקונסרבטואר של בריסל, שם למד הלחנה.

גוסנס ניצח על להקות אופרה ברחבי אירופה ובשנת 1873 עבר לאנגליה, שם ניצח על הלהקה של סלינה דולארו בניהולו של ריצ'רד ד'אוילי קארט ב-1876. במאי 1878 ניצח, בשביל קארט, על "הקוסם" מאת גילברט וסאליבן וכן, בחודשי יולי ואוגוסט של אותה שנה, על "פינאפור", כאשר אלפרד סלייר סייע לארתור סאליבן בקונצרטי הפרומס בבית האופרה המלכותית, קובנט גארדן. גוסנס ניצח גם על "מופע אופראי מיוחד" של "פינאפור" בקריסטל פאלאס ב-6 ביולי 1878.

גחוסנס התפרסם כמנהל מוזיקלי של להקת האופרה "קארל רוזה", שם ניצח על ההצגה האנגלית הראשונה של טנהויזר מאת ריכרד וגנר בשנת 1882 בליברפול. הוא היה למנצח הראשי של "קארל רוזה" ב-1889 וב-1892 ניצח על "בת הגדוד" בהצגה מלכותית לפני המלכה ויקטוריה בארמון בלמורל. 

אז'ן גוסנס היה אביו של המנצח והכנר אז'ן גוסנס הבן וסבם של המנצח והמלחין סר יוג'ין גוסנס, הנבלנית סידוני גוסנס והכנר לאון גוסנס. 

בראשית שנות ה-90' של המאה ה-19 עבר גוסנס לליברפול, שם ייסד את "מקהלת הגברים של גוסנס", כיהן כנגן עוגב ומנצח מקהלה בכנסיית סנט אן הקתולית ולימד שירה. הוא מת הליברפול בשנת 1906, בן 61.

קישורים חיצוניים
----------------

* Eugene Goossens at Who Was Who in the D’Oyly Carte Opera Company


|  |  |
| --- | --- |
| בקרת זהויות עריכת הנתון בוויקינתונים | 
* GND: 140469850
* MusicBrainz: 713e0153-6f79-4cc7-9745-3fcb79a16a83
* VIAF: 107164990
* WorldCat: viaf-107164990

 |
**היפורתודוס ניגריטוס** (שם מדעי: ***Hyporthodus nigritus***) הוא מין של דג גרם ממשפחת הדקריים ותת-משפחת הדקרים. הוא מצוי בטבע במערב האוקיינוס האטלנטי לחופי אמריקה בין מסצ'וסטס, מפרץ מקסיקו, הקריביים לרבות קובה וטרינידד ועד ריו דה ז'ניירו שבברזיל. לרוב הוא מצוי לאורך האוקיינוס הפתוח, ימים שונים ובשוניות אלמוגים. הוא יכול לצלול לעומק 50 עד 525 מטרים.

זהו דג טורף גדול שיכול להגיע לאורך 230 ס"מ ומשקל של 198 ק"ג, כשפרטים גדולים במיוחד מגיעים לגיל 50 שנה ויותר. צבעו שחור או אדום-חום כהה או אפור-אדמדם כהה -גוונים המתאימים להסוואה בעומקים בהם הוא חי. דג זה ניזון מדגים אחרים וחסרי חוליות ימיים כמו לובסטרים ולובסטרים קוצניים שהוא תופס בלסתותיו הגדולות. עקב גודלו יש לו מעט טורפים בטבע, הכוללים בעיקר כרישים גדולים ולווייתני שיניים.

דג זה מצוי בירידה עקב דיג מופרז לבשרו ולפי מנהל האוקיינוסים והאטמוספירה הלאומי ושירות הדיג הימי הלאומי של ארצות הברית נראה שהדג צריך להיות רשום בסכנת הכחדה, אך מאחר שאין מספיק מידע על הסכנה שלהם הם נחשבים רק כמין קרוב לסיכון לפי הרשימה האדומה של IUCN.

קישורים חיצוניים
----------------

ויקישיתוף מדיה וקבצים בנושא **היפורתודוס ניגריטוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* NCBI
* GBIF
 |

הערות שוליים
------------

1. ↑  היפורתודוס ניגריטוס באתר הרשימה האדומה של IUCN
**אז'ן גוסנס** (בצרפתית: **Eugène Goossens**, ‏ 28 בינואר 1867 - 31 ביולי 1958) היה מנצח וכנר צרפתי. הוא נולד בבורדו ולמד בברוז' ובקונסרבטואר של בריסל. בשנת 1873 נסע עם אביו, אז'ן גוסנס האב לאנגליה. שנים אחדות עבד בלהקת האופרה של קארל רוזה ככנר, פסנתרן חזרות ועוזר למנצח, בהדרכת אביו, ואחר, בשנת 1891, נכנס ללמוד בקולג' המלכותי למוזיקה בלונדון.

אחרי שניצח על להקות אופרה אחרות חזר גוסנס אל להקת קארל רוזה וכיהן שם עד 1915 כמנצח ראשי. הוא ניצח על חלק מעונת האופרה של סר תומאס ביצ'ם בתיאטרון הוד מלכותו ב-1917. ב-1926 הצטרף ללהקת האופרה הבריטית הלאומית כמנצח.

גוסנס נשא לאישה זמרת מלהקת קארל רוזה, אני קוק, שהייתה בתו של זמר הבס הנודע, ט. איינסלי קוק. ילדיהם, מוזיקאים כולם, היו המלחין והמנצח סר יוג'ין גוסנס, הנבלניות מארי גוסנס (1894 - 1991) וסידוני גוסנס, אדולף גוסנס (1896 - 1916), המנגן בקרן יער והאבובן לאון גוסנס.

קישורים חיצוניים
----------------

ויקישיתוף מדיה וקבצים בנושא **אז'ן גוסנס הבן** בוויקישיתוף

* אז'ן גוסנס הבן, באתר MusicBrainz (באנגלית)

הערות שוליים
------------

1. ↑  הערך "אז'ן גוסנס" במילון גרוב למוזיקה ומוזיקאים אונליין
2. ↑  גרוב

|  |  |
| --- | --- |
| בקרת זהויות עריכת הנתון בוויקינתונים | 
* GND: 140271562
* ISNI: 0000 0000 7378 170X
* LCCN: n92044071
* MusicBrainz: 6e167c3c-f639-4827-8c0f-6d262cb5bcc6
* NTA: 104114037
* VIAF: 26256363
* WorldCat: lccn-n92044071

 |
**עולם אחר 2** הוא הדפס של פיתוח עץ מעשה ידי האמן ההולנדי מאוריץ קורנליס אשר שהודפס לראשונה בינואר 1947.

תיאור היצירה
------------

היצירה מתארת מבנה בצורת קובייה, עשוי לבנים, כאשר בקירותיו חלונות. בשני חלונות עומדת ציפור ובשניים האחרים תלוי שופר. הצופה מביט בחדר, בו זמנית, משלושה כיוונים שונים (ולמעשה ייתכן שהצופה מביט בחדר מבעד עיני הציפור). בתחתית היצירה ובצד הימני התחתון של היצירה מוצג מבט של הצופה מתחתית החדר כלפי מעלה. במרכז היצירה, למול הצופה, וכן משמאל היצירה, ניתן לראות את החדר במישור אופקי, ואילו בחלקה העליון של היצירה ובצד הימני העליון של הקוביה - מוצג מבט מראש הקובייה מטה אל רצפתה. מבעד לחלונות הקוביה ניתן לראות כי המבנה מצוי על מעין כוכב בעל מכתשים רבים, וסביבו ניתן לראות כוכבים רבים בשמי הלילה.

פסל הציפור המופיעה בתמונה, בעלת פני האדם הופיע לראשונה ביצירתו של אֶשֶר משנת 1934 "דומם וכדור שיקוף". הפסל ניתן לאֶשֶר על ידי חמיו במתנה.

יצירה זו היא אחת העבודות הראשונות בסדרת ה"יחסויות" של אֶשֶר, בה עסק אשר בשימוש בפרספקטיבה על מנת להציג בו זמנית נקודות מבט שונות.

בספרו "עבודות גרפיות" מתאר אֶשֶר את היצירה:

> 
> מפתחי חמשת הקירות הנראים לעין ניבטים שלושה נופים שונים. בעד צמד הפתחים העליון משפיל הצופה מבט, כמעט אנכי, אל הקרקע. הצמד האמצעי נמצא בגובה העין ומשקיף אל האופק, בעוד שבעד הצמד התחתון נושא הצופה את מבטו אל הכוכבים. כל אחד ממישורי המבנה - המאחד בתוכו את הנאדיר את האופק ואת הזנית ממלא תפקיד משולש. לדוגמה, המישור האחורי שבמרכז מתפקיד כקיר בהתייחס לאופק, כרצפה בהתייחס למבט בעד הפתח העליון, וכתיקרה בשעה שהמבט מופנה אל שמי הכוכבים.
> 
> 
> 
> — מאוריץ קורנליס אשר, **עבודות גרפיות**, הוצאת בנדיקט טאשן וסטימצקי בע"מ, 1994
>

לקריאה נוספת
------------

* מ.ק. אשר, **עבודות גרפיות**, סטימצקי טאשן, 1994, בתרגום עדנה קלגסברון ובעריכת שלומית אריאל.

| יצירותיו של מאוריץ קורנליס אשר |
| --- |
| 

|  |
| --- |
| בית מדרגות • בלוודיר • דומם וכדור שיקוף • הגשר • זחלגלגל • יד וכדור שיקוף • ידיים רושמות • יחסות • מגדל בבל • מפל מים • מראת קסמים • עולם אחר 2 • עולים ויורדים • קיעור וקימור • קסטרוולווה • שלושה כדורים 2 • שמיים ומים |

 |
עלים ופירות
**ג'ניפה אמריקנה** (שם מדעי: ***Genipa americana***) הוא מין של עץ ירוק-עד במשפחת הפואתיים. הוא גדל באופן טבעי ביערות טרופיים באמריקה הצפונית והדרומית, כמו גם בקריביים. הפרי של העץ דומה לתאנה, אם כי הוא בדרך גדול ממנה בצורה משמעותית.

תיאור
-----

עצי ג'ניפה אמריקנה הם בגובה עד 20 מטרים וקוטר בגובה חזה של עד 60 סנטימטרים. קליפתם חלקה עם סדקים קטנים. העלים מנוגדים, דמויי ביצה הפוכה או דמויי ביצה הפוכה מלבניים, אורכם 10–35 סנטימטרים, רוחבם 6–13 סנטימטרים, וגונם ירוק כהה מבריק, עם שוליים שלמים, הקצה מחודד, והבסיס מוארך. התפרחות מסוימות באורך של עד 10 סנטימטרים. הפרחים לבנים עד צהבהבים, מעט ריחניים, עלי הגביע בצורת פעמון, אורך העלי הכותרת 2–4.5 סנטימטרים, בצורת חצוצרה וחמש או שש אונות. חמשת האבקנים הקצרים מוחדרים בקצה צינור עלה הכותרת. הפרי הוא ענבה אפרפרה עבת קליפה אכילה באורך 10–12 סנטימטרים ובקוטר 5–9 ס"מ.

תפוצה ובית גידול
----------------

מקורה של הג'ניפה אמריקנה ביערות הטרופיים של יבשת-העל של אמריקה, מפלורידה הטרופית דרומה עד לארגנטינה. הוא גדל מגובה פני הים עד לגובה של 1,200 מטרים. קיימת טענה שתחום התפוצה המקורי הוא צפון אמריקה הדרומית.

שימושים
-------

הפרי הבוסרי של הג'ניפה אמריקנה מניב נוזל המשמש כצבע לקעקועים, ציור עור ודוחה חרקים.

מגדלים מין זה גם בשל פירותיו האכילים, הנאכלים בשימורים או שמכינים מהם משקאות (ג'ניפאדו – genipado), ג'לי או גלידה.

העץ עמיד, חזק וניתן לעיבוד בקלות; הוא משמש לייצור כלים בבנייה ובנגרות.

קישורים חיצוניים
----------------

ויקישיתוף מדיה וקבצים בנושא **ג'ניפה אמריקנה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* TPL
* EOL
* ITIS
* NCBI
* GBIF
* IPNI
* Tropicos
 |

הערות שוליים
------------

1. ↑  ג'ניפה אמריקנה באתר הרשימה האדומה של IUCN
2. 1 2 3  Liogier, Alain H. (1985). *Descriptive Flora of Puerto Rico and Adjacent Islands* (באנגלית). La Editorial, UPR. p. 97. ISBN 9780847723386.
3. ↑  Grandtner, M. M.; Chevrette, Julien (2013). *Dictionary of Trees, Volume 2: South America: Nomenclature, Taxonomy and Ecology* (באנגלית). Academic Press. p. 262. ISBN 9780123969545.
4. 1 2 3  Hanelt, Peter; Research, Institute of Plant Genetics and Crop Plant (2001). *Mansfeld's Encyclopedia of Agricultural and Horticultural Crops: (Except Ornamentals)* (באנגלית). Springer Science & Business Media. p. 1775. ISBN 9783540410171.
**היפורתודוס ארגסטולריוס** (שם מדעי: ***Hyporthodus ergastularius***) הוא מין של דג גרם ממשפחת הדקריים ותת-משפחת הדקרים, המצוי בדרום-מערב האוקיינוס השקט סביב חופי אוסטרליה בין שונית המחסום הגדולה שממזרח לקווינסלנד עד לניו סאות' ויילס.

מין זה הוא קרוב של המין היפורתודוס אוקטופסכיאטוס, המבלבל איתו לעיתים ובעבר היה שייך לסוג דקר. הוא יכול להגיע לאורך מרבי של 157 ס"מ ומשקל של 66 ק"ג, אף שנטען שהוא יכול להגיע לאורך של 180 ס"מ ומשקל של מעל 100 ק"ג. דג זה הוא גדול ושרירי בעל ראש גדול עם לסתות נוקשות מותאמות לבליעת מזון במהירות והוא בעל סנפיר גבי פרוק וזקור, סנפירי שת זקורים וקוצניים וזנב עגלגל. צבעו חום-אפרפר עד ורוד-אפור והסנפירים כהים יותר. לאורך הלסת העליונה עובר פס שחור דק דמוי שפם.

זהו דג טורף השוכן בשוניות אלמוגים בעומק 35 עד 350 מטרים מתחת פני הים. הוא ניזון ממארב מוסווה של דגים אחרים וסרטנים אותם הוא בולע במהירות בעזרת פיו הגדול. הוא נידוג באופן מסחרי כדג מאכל לאורך החופים בהם הוא חי אך לא ידוע על קרבתו לסיכון עקב כך.

קישורים חיצוניים
----------------

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* NCBI
* GBIF
 |

הערות שוליים
------------

1. ↑  היפורתודוס ארגסטולריוס באתר הרשימה האדומה של IUCN